Efter en lang række afhøringer har politiet nu anholdt tre efter en 30-årig mand blev skudt i maven, da to grupper unge fra indvandrermiljøet i Aalborg røg i slagsmål mandag aften.

Motivet til skyderiet er endnu ukendt. Den 30-årige blev opereret natten til tirsdag, og han er stabil, men hans tilstand er stadig kritisk, fortæller vicepolitiinspektør hos Nordjyllands Politi, Torben Jensen, der stadig er i fuld gang med efterforskningen. Slagsmålet fandt sted på Blåkildevej i den østlige del af Aalborg. En anden af de implicerede i slagsmålet fik snitsår fra en kniv under opgøret.